ไฟแนนซ์ทูเดย์
วันนี้ อาคม เติมพิทยาไพสิฐ เลขาธิการสภาพัฒน์ จะแถลงภาวะเศรษฐกิจไทยในไตรมาสแรกของปีนี้ ซึ่งจะถือว่าเป็นตัวเลขอย่างเป็นทางการครั้งแรกของหน่วยงานรัฐ ซึ่งทาง ประสาร ไตรรัตน์วรกุล ผู้ว่าการแบงก์ชาติ บอกว่า คณะกรรมการ กนง.จะนำเอาตัวเลขเศรษฐกิจชุดนี้เข้าไปหารือในการประชุมวันที่ 29 พ.ค.นี้ด้วย
20 พ.ค. 2556

วันนี้ อาคม เติมพิทยาไพสิฐ เลขาธิการสภาพัฒน์ จะแถลงภาวะเศรษฐกิจไทยในไตรมาสแรกของปีนี้ ซึ่งจะถือว่าเป็นตัวเลขอย่างเป็นทางการครั้งแรกของหน่วยงานรัฐ ซึ่งทาง ประสาร ไตรรัตน์วรกุล ผู้ว่าการแบงก์ชาติ บอกว่า คณะกรรมการ กนง.จะนำเอาตัวเลขเศรษฐกิจชุดนี้เข้าไปหารือในการประชุมวันที่ 29 พ.ค.นี้ด้วย 
เรื่องของเรื่องคือ จากตัวเลขเศรษฐกิจที่แบงก์ชาติติดตามดูในเดือน มี.ค.นั้น ตัวเลขสำคัญหลายตัวชะลอลง ซึ่งแบงก์ชาติไม่แน่ใจว่าเป็นปรากฏการณ์สั้นๆ หรือว่าจะเป็นการส่งสัญญาณว่าเศรษฐกิจจะชะลอตัว โดยเฉพาะตัวเลขการส่งออกที่หดตัวลงมาก 
...หากเชื่อว่าเศรษฐกิจไม่มีแรงส่งที่ดี อาจจะมีผลต่อการตัดสินใจเรื่องดอกเบี้ยนโยบายของ กนง. แม้จะไม่เชื่อว่าการลดดอกเบี้ยจะทำให้เงินบาทอ่อนค่า แต่ถ้าเศรษฐกิจจะซอฟต์แลนดิ้ง แบงก์ชาติคงไม่เสี่ยง เพราะถ้าหากผิดพลาดจะโดนโยนบาปใส่ทันทีว่าเป็นเพราะแบงก์ชาติไม่ยอมลดดอกเบี้ย 
...พีรศิลป์ ศุภผลศิริ อดีตกรรมการผู้จัดการไทยธนาคาร ฝากแจ้งงานพระราชทานเพลิงศพคุณแม่ชุ่มจิตต์ ศุภผลศิริ มารดาของเธอ จะมีขึ้นในวันอาทิตย์ที่ 26 พ.ค.นี้ เวลา 14.00 น. ณ เมรุวัดมกุฏกษัตริยาราม กทม.